b'\n_START_ARTICLE_\nAmdo\n_START_SECTION_\nGeografija\n_START_PARAGRAPH_\nGeografi\xc5\xa1kai Amdo sutampa su Geltonosios up\xc4\x97s (Ma chu) auk\xc5\xa1tupio baseinu, \xc4\x8dia teka ir svarb\xc5\xabs \xc5\xa1ios up\xc4\x97s intakai Huang\xc5\xa1ui bei Datongas. \xc5\xa0iaur\xc4\x97s vakaruose regionas pereina \xc4\xaf Auk\xc5\xa1tutin\xc4\x97s Mongolijos stepes (\xc4\x8dia yra Caidamo baseinas bei Kukunoro e\xc5\xbeeras), bei \xc4\x8cangtang\xc4\x85. Rytuose jis leid\xc5\xbeiasi \xc4\xaf Kinijos lygumas ir Hesi koridori\xc5\xb3. Pietuose j\xc4\xaf apriboja Bajan Har kalnai, kurie atskiria nuo Khamo regiono (Jangdz\xc4\x97s baseino)._NEWLINE_Tankiausiai gyvenamos regiono teritorijos yra rytin\xc4\x97s. \xc4\x8cia yra derlingi sl\xc4\x97niai ir svarb\xc5\xabs Tibeto budizmo religiniai centrai: Labrangas, \xc4\x8con\xc4\x97, Congcha, Kumbumas ir kt. Vakarin\xc4\x97se dalyse daugiausiai ver\xc4\x8diamasi ganykline gyvulininkyste._NEWLINE_Amdo \xc5\xbeem\xc4\x97s \xc5\xabkio rajonuose Geltonoji up\xc4\x97 yra suk\xc5\xabrusi didingus kanjono tipo kra\xc5\xa1tovaizd\xc5\xbeius, kuriuose \xc4\xafgyvendinta daug hidroenergetini\xc5\xb3 projekt\xc5\xb3. Hidroelektrini\xc5\xb3 gaminama elektra yra viena svarbiausi\xc5\xb3 \xc4\x8cinghajaus provincijos eksporto sud\xc4\x97tini\xc5\xb3 dali\xc5\xb3._NEWLINE_Hua\xc5\xa1ui up\xc4\x97 visada buvo svarbiausias kelias, jung\xc4\x99s Amd\xc4\x85 su Kinija, ir \xc4\x8dia yra did\xc5\xbeiausias regiono miestas Siningas. Regionas pasi\xc5\xbeymi did\xc5\xbeiule etnine \xc4\xafvairove. Be Amdo tibetie\xc4\x8di\xc5\xb3, kurie naudoja Amdo kalb\xc4\x85, \xc4\x8dia gyvena monguorai, hujai, salarai, mongolai, baoaniai, dongsiangai. Pastaruoju metu gyventoj\xc5\xb3 daugum\xc4\x85 regione sudaro haniai.\n_START_SECTION_\nIstorija\n_START_PARAGRAPH_\nSeniausi \xc5\xbeinomi Amdo gyventojai buvo tibetie\xc4\x8diams giminingi \xc4\x8diangai, kurie suk\xc5\xabr\xc4\x97 prie\xc5\xa1istorines Siva ir Kajue kult\xc5\xabras. Po to, kai II a. pr. m. e. Kinijos imperatorius u\xc5\xbe\xc4\x97m\xc4\x97 prekybinius miestus \xc4\xaf \xc5\xa1iaur\xc4\x99 nuo Amdo, \xc4\x8diangai k\xc4\x97l\xc4\x97 jiems gr\xc4\x97sm\xc4\x99. Tod\xc4\x97l 62 m. pr. m. e. Kinija \xc4\x8dia sureng\xc4\x97 karin\xc4\x99 ekspedicij\xc4\x85 ir sutramd\xc4\x97 barbar\xc5\xb3 gentis. Ta\xc4\x8diau tolimesni\xc5\xb3 bandym\xc5\xb3 kontroliuoti kra\xc5\xa1t\xc4\x85 nebuvo. III a. Amdo gentis pajung\xc4\x97 Tujuhuno valstyb\xc4\x97, kurios centras buvo Kukunoro regione vakaruose._NEWLINE_VIII a. Amd\xc4\x85 vald\xc4\x97 Tibeto imperija, kuri atne\xc5\xa1\xc4\x97 \xc4\xaf kra\xc5\xa1t\xc4\x85 Tibeto budizm\xc4\x85, kult\xc5\xabr\xc4\x85 ir i\xc5\xa1platino tibetie\xc4\x8di\xc5\xb3 kalb\xc4\x85 kaip regiono lingua franca. Tokiu b\xc5\xabdu Amdas buvo \xc4\xafjungtas \xc4\xaf Tibeto civilizacijos orbit\xc4\x85. Nuo IX a. Tibeto politin\xc4\x97 kontrol\xc4\x97 kra\xc5\xa1te v\xc4\x97l sumenko, ta\xc4\x8diau kult\xc5\xabrin\xc4\x97 \xc4\xaftaka buvo t\xc4\x99siama._NEWLINE_XIII a. Amdas prijungtas prie Mongol\xc5\xb3 imperijos, o v\xc4\x97liau tapo Juan Kinijos dalimi. D\xc4\x97l istorini\xc5\xb3 kataklizm\xc5\xb3 step\xc4\x97je, Amdas tapo prieglobs\xc4\x8diu \xc4\xafvairioms tautoms, kurios b\xc4\x97go nuo persekiojimo. Vieni pirm\xc5\xb3j\xc5\xb3 \xc4\x8dia atsik\xc4\x97l\xc4\x97 jugurai i\xc5\xa1 sunaikintos Vakar\xc5\xb3 Sia karalyst\xc4\x97s teritorij\xc5\xb3. XIV a. \xc4\xaf Siunhua vietov\xc4\x99 migravo tiurki\xc5\xa1kai kalbantys musulmonai salarai, o XVI a. baoaniai._NEWLINE_XVII a. Amd\xc4\x85 kartu su visu Tibetu kontroliavo Cho\xc5\xa1ut\xc5\xb3 chanatas, kur centras buvo gretimoje Auk\xc5\xa1tutin\xc4\x97je Mongolijoje. 1720 m. \xc4\x8cing\xc5\xb3 Kinija sunaikino \xc5\xa1\xc4\xaf chanat\xc4\x85, ir Amdas buvo prijungtas prie Kinijos imperijos. Regionas buvo administruojamas kaip Kukunoro provincija, ir \xc4\x8dia buvo skatinamas musulmon\xc5\xb3 huj\xc5\xb3 k\xc4\x97limasis i\xc5\xa1 likusi\xc5\xb3 Kinijos dali\xc5\xb3. Musulmonai \xc4\xafgijo vald\xc5\xbei\xc4\x85 regione, o vienas j\xc5\xb3 klan\xc5\xb3, Ma, dinastinio paveld\xc4\x97jimo principu vald\xc4\x97 vis\xc4\x85 Amd\xc4\x85 iki pat XX a. vidurio. _NEWLINE_Amdas yra ir vieta kur 1935\xc2\xa0m. liepos 6 d. gim\xc4\x97 Dalai Lama XIV. Amdo nema\xc5\xbeai laiko yra praleid\xc4\x99s \xc5\xbeymus lietuvi\xc5\xb3 fotografas ir keliautojas Paulius Normantas, nuotraukose \xc4\xafam\xc5\xbein\xc4\x99s vietini\xc5\xb3 \xc5\xbemoni\xc5\xb3 gyvenimus.\n_START_SECTION_\nTurizmas\n_START_PARAGRAPH_\nAmdo gars\xc4\x97ja kone auk\xc5\xa1\xc4\x8diausiai (3000 m) plytin\xc4\x8diomis \xc5\xbealiomis pievomis, kuriose savo kaimenes gano klajokliai tibetie\xc4\x8diai, gyvenantys taip pat, kaip ir prie\xc5\xa1 \xc5\xa1imtus met\xc5\xb3. \xc4\x8cia yra antras pagal dyd\xc4\xaf visoje Tibeto teritorijoje Labrango vienuolyn\xc5\xb3 kompleksas, daugiau nei 300 met\xc5\xb3 stovintis devyni\xc5\xb3 auk\xc5\xa1t\xc5\xb3 Milarepos vienuolynas. Nenusakomo gro\xc5\xbeio Huanglong nacionalinis parkas\xc2\xa0\xe2\x80\x93 \xc5\xa1venta budistin\xc4\x97 vieta \xc4\xaftraukta \xc4\xaf UNESCO pasaulinio paveldo s\xc4\x85ra\xc5\xa1\xc4\x85. \xc5\xbdaliuojantys mi\xc5\xa1kai\xc2\xa0\xe2\x80\x93 nat\xc5\xabralios did\xc5\xbei\xc5\xb3j\xc5\xb3 pand\xc5\xb3 gyvenamosios vietos. Chengdu (\xc4\x8cengdu) ir Emeishan (Emei\xc5\xa1an), bei didysis Leshan (Le\xc5\xa1an) Buda.'